Plan Regoladôr, licenziadis lis liniis diretivis
Cumò la peraule al Consei. Al va indevant il percors di partecipazion
L’assessôr Santoro: “Il nestri obietîf al è chel di valorizâ la citât esistente pontant su la cualitât.. puntando sulla qualità”
Publicât: 12|05|2010
Di: Udinè e-magazine del Comune di Udine
Valorizâ e no savoltâ la citât esistente, daûr dai principis di sostignibilitât, eficacitât e coerence, cun sieltis che a smirin al miorament de cualitât di Udin, cemût che a domandin i citadins e lis categoriis. Al è chest il fîl ros che al compagne lis “Liniis diretivis pal gnûf plan regoladôr”, che a àn otignût la vie libare de Zonte comunâl e che cumò a rivaran in Consei comunâl. Il document al rapresente il prin at formâl là che a son contignûts i obietîfs e lis strategjiis relativis che a puartaran ae realizazion dal gnûf plan regoladôr. La version definitive dal plan e sarà pronte fra un an. “O sin daûr a rispietâ dal dut la tempistiche – e à dit la assessore pe Planificazion urbanistiche, Mariagrazia Santoro -. Chel aprovât vuê de Zonte al è un document complès, ancje se butât jù in maniere plui svelte rispiet al passât”.
Il plan al puartarà ricercje de cualitât cun diviersis azions. Fra lis principâls a saran dal sigûr la verifiche des potenzialitâts insediativis, la minimizazion dal consum di teren, il recupar de citât esistente e, in particolâr des areis bandonadis, che il lôr numar al podarès cressi dopo dal federalisim demaniâl, il miorament de dotazion dai servizis in ducj i cuartîrs de citât. Dutis azions inseridis in maniere coerente intes diferentis strategjiis che la aministrazion si è dade, in primis il Pat dai sindics pe sostignibilitât energjetiche e Superagenda 21, di puartâ indenant a nivel sorecomunâl, cemût che al è previodût de gnove stagjon di colaborazion screade cul pat siglât ai 30 di Zenâr dal 2009 cui sindics dal sisteme urban udinês, par un impegn coordenât a nivel di mobilitât sostignibile e di ambient.
La vocazion di Udin? Il sindic Furio Honsell nol à dubis: “Udin al è il cjâf lûc dal Friûl. E chest al ven confermât dal sisteme ospedalîr, scolastic, di centri servizis de citât. Duncje, si à di valorizâ ce che al è za e incressi la cualitât de citât, che al è un patrimoni une vore impuartant. Trasformâ Udin e dâi une vocazion gnove al volarès dî impuarî la citât. I citadins e lis categoriis economichis no domandin une citât divierse, ma une miôr cualitât de vite. Lis areis bandonadis, se a van in cressi, par esempli a crein un probleme prioritari di riconversion. E la vocazion emporiâl e va sostignude: cun comerciants e esercents, ancje se al è impussibil rivâ al massim dai consens, al è un dialic costant”.
Une sfide tant impuartante, tant plui che il plan regoladôr atuâl al è stât butât jù ae fin dai agns ‘60 e al jere stât dimensionât par 126.000 abitants. Intai agns dopo a son stadis fatis diviersis variantis, che fra chês il numar 151 dal 2007 pe reiterazion dai vincui: par chest al è stât fondamentâl l’apuart dal studi realizât dal ateneu furlan. Chel che il Comun al è daûr a fâ cumò, invezit, al è un gnûf plan.
L’obietîf, duncje, al è chel di rivâ tra un an ae redazion definitive, cuntun procès di partecipazion che, dopo vê scoltât i diviers cuartîrs de citât, al è lât indevant martars ai 11 di Mai cul incuintri cu lis associazions ambientalistichis. Miercus ai 12 al sarà sometût ae comission paisagjistiche e joibe ai 13 di Mai al sarà presentât ae comission Teritori e ambient. Vinars ai 4 di Jugn, infin, e sarà screade une mostre sui Plans de citât, cun materiâl dai archivis de Galarie dal progjet.
No related posts.
Articoli correlati elaborati dal plugin Yet Another Related Posts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn